Cameron kla by Opod ná Cele hom uit vergadering skopIan Cameron (Foto: Action Society/Twitter) Action Society se Ian Cameron het klagte by die onafhanklike polisie-ondersoekdirektoraat (Opod) ingedien in verband met verlede week se onderonsie met Bheki Cele, minister van polisie. Cele het verlede Dinsdag met inwoners van Nyanga en Gugulethu vergader oor polisiëring in dié woonbuurte toe ’n konfrontasie tussen hom en Cameron, direkteur van gemeenskapsveiligheid by die drukgroep Action Society, uitgebreek het. Cele het vir Cameron geskree: “Jy beskou my as ’n tuinjong. Bly stil! Bly stil! Sit en luister, jong man, of gaan uit.” Cameron het “uit beginsel” geweier om die saal te verlaat. Dit is toe dat die polisiebeamptes hom genader en uit die gemeenskapsaal verwyder het. Die klagte wat by Opod ingedien is, hou verband met die “wangedrag van lede van die SAPD” toe hulle Cameron uit die vergadering verwyder het. Cameron het ook aanklagte van crimen injuria en aanranding teen Cele en polisielede aanhangig gemaak in verband met Cele se “uitbarsting” nadat Cameron “sy mislukking as minister uitgewys het”. Volgens Action Society het oorlewendes en families van slagoffers van geslagsgebaseerde geweld die drukgroep opdrag gegee om namens hulle tydens die vergadering te praat. Action Society het ook vroeër aangedui dat hy ’n klag teen Cele by die Openbare Beskermer gaan indien rakende die etiekkode vir lede van die uitvoerende gesag in verband met sy “skandelike optrede, versuim om in goeie trou op te tree en aangesien hy die geloofwaardigheid en integriteit van sy amp in gedrang gebring het”. Die drukgroep het ná verlede week se voorval ook ’n petisie begin om Cele uit sy pos te laat verwyder. Volgens Action Society is die petisie reeds deur meer as 70 000 mense onderteken.